《虞山记游》
清代·秦臻

空香来微茫，鸟语不知处。偶随磬韵寻，梅花落无数。

薄薄花生烟，滴滴花含露。道心相与淡，无言独自悟。

快意登层楼，遥看海山暮。云烟法席开，日月禅龛护。

山僧颇不俗，与花同寒素。一心忏佛缘，勿令风号怒。

留此峰头雪，好索幽人句。

作者简介：秦臻，字茝风，金匮人。咸丰戊午举人。有《冷红馆剩稿》。